b'\n_START_ARTICLE_\nPieter de Hooch\n_START_PARAGRAPH_\nPiteris de Hochas (arba Hogas, ol. Pieter de Hooch, de Hogh, 1629 m. gruod\xc5\xbeio 20 \xe2\x80\x93 1684 m. kovo 24 d.) \xe2\x80\x93 oland\xc5\xb3 XVII a. baroko tapytojas. Kasdieni\xc5\xb3 gyvenimo scen\xc5\xb3 interjere vaizduotojas.\n_START_SECTION_\nBiografija\n_START_PARAGRAPH_\nPiteris de Hochas (kitu tarimo variantu \xe2\x80\x93 Hogas, piln. Pieter Hendricksz. de Hooch) gim\xc4\x97, sp\xc4\x97jama, 1629 m. Roterdame. Pakrik\xc5\xa1tytas gruod\xc5\xbeio 20 d. reformat\xc5\xb3 ba\xc5\xbeny\xc4\x8dioje. Jo t\xc4\x97vas buvo plyt\xc5\xb3 kloj\xc4\x97jas, apdirb\xc4\x97jas, motina \xe2\x80\x93 \xc5\xbeindyv\xc4\x97. \xc5\xbdinoma, kad Piteris de Hochas mok\xc4\x97si tapybos Harleme pas peiza\xc5\xbeist\xc4\x85 Nicolaes Berchem, kuris, tikriausiai, padar\xc4\x97 menk\xc4\x85 \xc4\xaftak\xc4\x85, nes ankstyviausi De Hocho darbai vaizduoja buitines scenas nam\xc5\xb3 viduje. 1652 m. De Hochas dokumentuotas Delfte, kur buvo liudininkas testamento sudaryme. 1653 m. jis pamin\xc4\x97tas tarnu ir tapytoju pas turting\xc4\x85 lin\xc5\xb3 ir lino audini\xc5\xb3 pirkl\xc4\xaf Justus de la Grange. 1655 m. apra\xc5\xa1ant jo kolekcij\xc4\x85, minimi 11 De Hocho paveiksl\xc5\xb3. 1653 m. De Hochas minimas krik\xc5\xa1tynose Leidene. 1654 m. Roterdame ved\xc4\x97 Jannetje van der Burch, kuri buvo kilusi i\xc5\xa1 Delfto. Su ja De Hochas susilauk\xc4\x97 septyneto vaik\xc5\xb3. Tikriausiai jam \xc4\xaftak\xc4\x85 padar\xc4\x97 Delfto buitini\xc5\xb3 scen\xc5\xb3 tapytojas, \xc5\xbemonos brolis Hendrik van der Burch._NEWLINE_1655 m. De Hochas \xc4\xafstojo \xc4\xaf Delfto \xc5\xa0v. Luko dailinink\xc5\xb3 gildij\xc4\x85. Ma\xc5\xbedaug tuo metu prasid\xc4\x97jo vaisingiausias De Hocho k\xc5\xabrybos laikotarpis. Pana\xc5\xa1iai kaip Jan Vermeer, De Hochas daugiausiai vaizdavo pasiturin\xc4\x8di\xc5\xb3 to meto Olandijos biurgeri\xc5\xb3 kasdienes gyvenimo scenas nam\xc5\xb3 aplinkoje, eksperimentavo su \xc5\xa1viesos, sklindan\xc4\x8dios pro langus ir duris, efektais. N\xc4\x97ra joki\xc5\xb3 \xc5\xbeini\xc5\xb3 apie De Hocho ir Vermejerio ry\xc5\xa1ius, bet gali b\xc5\xabti, kad dailininkai buvo susitik\xc4\x99. 1661 m. De Hochas buvo persik\xc4\x97l\xc4\x99s \xc4\xaf Amsterdam\xc4\x85. Nuo 1660-\xc5\xb3j\xc5\xb3 pabaigos De Hocho paveikslai prad\xc4\x97jo prarasti savo harmoning\xc4\x85 spalv\xc5\xb3 ir \xc5\xa1viesos vaizdavim\xc4\x85. Apie v\xc4\x97lesn\xc4\xaf De Hocho gyvenim\xc4\x85 beveik n\xc4\x97ra \xc5\xbeini\xc5\xb3. 1667 m. mir\xc4\x97 jo \xc5\xbemona. Tikriausiai dailininkas buvo giliai paveiktas jos mirties. Piteris de Hochas dokumentuotas palaidotas 1684 m. kovo 24 d. Amsterdame, Saint Anthonis Kerkhof ba\xc5\xbeny\xc4\x8dioje. Minima, kad jis mir\xc4\x97 psichini\xc5\xb3 ligoni\xc5\xb3 prieglaudoje._NEWLINE_Piteris de Hochas laikomas antru reik\xc5\xa1mingiausiu Delfto dail\xc4\x97s mokyklos atstovu po Jan Vermeer. Delfte tapytojas praleido tik kelet\xc4\x85 met\xc5\xb3 apie 1655\xe2\x88\x921660 laikotarpyje. Ankstyviausi Hocho darbai datuojami apie 1650 m. Po 1672 m. Hocho paveiksl\xc5\xb3 kokyb\xc4\x97 \xc5\xbeenkliai smuko.'